Die Texaanse Onafhanklikheidsoorlog (Engels: Texas War of Independence, Spaans: Guerra de la Independencia de Texas) of Texaanse Rewolusie (Engels: Texas Revolution, Spaans: Revolución de Texas) was 'n oorlog in Noord-Amerika tussen Meksiko en die Republiek van Texas, wat op 2 Oktober 1835 as 'n rewolusie teen Meksikaanse heerskappy begin het en op 21 April 1836 met die onafhanklikheid van Texas geëindig het. Ná die oorlog is die Republiek van Texas gestig, wat in 1845–1846 deur die VSA geannekseer is. Dit het gelei tot die Meksikaans-Amerikaanse Oorlog van 1846–1848. Gedurende die tyd toe Texas sy onafhanklikheid verklaar het, het onafhanklikheidsbewegings ook in ander deelstate van Meksiko ontstaan, en eie republieke is gestig. Die Republiek van die Rio Grande het kortstondig gedurende 1840 bestaan. Die tweede Republiek van Yucatán het in 1841 sy onafhanklikheid geproklameer, wat deur die Verenigde Koninkryk erken is, en tot die Kasteoorlog in 1847 bestaan. Die Republiek van Kalifornië het in 1846 van Meksiko onafhanklik geword en tot die Amerikaanse anneksasie tydens die Meksikaans-Amerikaanse Oorlog bestaan.